SKRIFTLIG FORESPØRGSEL E-0217/01

af Konstantinos Hatzidakis (PPE-DE) til Kommissionen

(5. februar 2001)

Om: OTE's forsøg på at hindre markedsliberaliseringen

Den græske regering var efter Kommissionens beslutning 97/607/EF(1) forpligtet til at indføre en fuldstændig liberalisering af telekommunikationsmarkedet i Grækenland pr. 31. december 2000. Der er dog kun opstået fri konkurrence inden for enkelte sektorer og der er mange tegn på, at det statslige telefonselskab, OTE, forsøger at lægge hindringer i vejen for disse bestræbelser, således som det også fremgår af den sjette rapport om gennemførelsen af EU's lovpakke for telesektoren.

Der er navnlig tale om, at pligten til at sikre privatpersoners fri adgang til lokale telekommunikationsnet (ubundet adgang til abonnentledninger), jf. forordning (EF) nr. 2887/2000(2), ikke har kunnet gennemføres, da OTE har afvist at samarbejde konstruktivt og opfylde sine forpligtelser. Dertil kommer, at OTE indtil nu har nægtet fælles installation, som er en forudsætning for såvel ubundtet adgang til abonnentnet som for samkoblingen.

Med hensyn til det nationale nummereringssystem forhaler OTE helt åbenlyst, og der er derfor opstået en flere måneder lang forsinkelse i denne sektor. Endelig er der i præsidentielt dekret 181/99, som omsætter direktiv 98/10/EF(3) til national lovgivning, indført en minimumsperiode på to måneder for enhver ændring af taletelefoniudbyderes prissætning inden for abonnenttjenesterne, men OTE forsøger gennem en senere ændring af loven om EUDAP (den græske hovedstads vandforsyningsselskab), der i virkeligheden udelukkende vedrører OTE og begrundes i virksomhedens karakter af monopol indtil 31.12.2000, at påtvinge denne sektor en ikke-omkostningsorienteret prissætning, der skal træde i kraft 20 dage efter prisernes offentliggørelse.

Eftersom formålet med Kommissionens beslutning 97/607/EF var at forberede OTE til liberaliseringen, og denne alligevel ikke hverken har gennemført de nødvendige ændringer eller synes at have til hensigt at gøre noget sådant, bedes Kommissionen oplyse følgende:

1. Er Kommissionen bekendt med det ovenfor anførte, og hvad har den græske regering i bekræftende fald fremført?

2. Hvilke skridt og/eller sanktioner agter den at tage/gennemføre for at imødegå OTE's manglende overholdelse af sine forpligtelser, som disse fremgår af fællesskabsretten?

(1) EFT L 245 af 9.9.1997, s. 6.

(2) EFT L 336 af 30.12.2000, s. 4.

(3) EFT L 101 af 1.4.1998, s. 24.

Svar afgivet på Kommissionens vegne af Erkki Liikanen

(9. april 2001)

1. Kommissionen gør opmærksom på, at der er sket en udvikling på en række områder i Grækenland efter den fuldstændige liberalisering pr. 1. januar 2001, navnlig hvad angår ubundtet adgang til abonnentledninger, vedtagelse af nationale nummerplaner samt takster.

Ubundtet adgang til abonnentledninger er en af de forudsætninger, som regeringscheferne udpegede på topmødet i Lissabon som absolut afgørende for større konkurrence på abonnentnetniveau, og i den forbindelse følger Kommissionen gennemførelsen af Europa-Parlamentets og Rådets forordning (EF) nr. 2887/2000 af 18. december 2000 om ubundtet adgang til abonnentledninger, meget nøje i alle medlemsstater. Da bestemmelserne er vedtaget i form af en forordning, er de umiddelbart gældende i alle medlemsstater. Rettigheder og forpligtelser i medfør af forordningen kan derfor håndhæves direkte af de nationale tilsynsmyndigheder eller de nationale domstole. Hvad angår gennemførelsen af forordningen i Grækenland, er der, så vidt Kommissionen har forstået, foreløbig to selskaber, der har udtrykt interesse i at få adgang til abonnentnettet. Den etablerede operatør hævder at være i færd med at undersøge disse selskabers ønsker.

Der er ikke indgivet nogen formelle anmodninger. Det etablerede græske teleselskab (OTE) har som påkrævet ifølge forordningen indsendt et udkast til standardtilbud på ubundtet adgang til den nationale tilsynsmyndighed (EETT) i januar 2001. Med hensyn til samhusning og de dermed forbundne prisspørgsmål har Kommissionen bl.a. i den sjette rapport om gennemførelsen(1) påpeget, at det er yderst vigtigt, at myndighederne følger udviklingen nøje. Hvis de pågældende rettigheder og pligter ikke håndhæves på nationalt plan, vil Kommissionen indlede overtrædelsesprocedurer.

I den sjette rapport om gennemførelsen henledte Kommissionen også opmærksomheden på, at der ikke var vedtaget en national nummerplan i Grækenland. I december 2000 vedtog Grækenland lov nr. 2867/2000, der overdrog EETT beføjelserne til at vedtage en national nummerplan. Kommissionen er blevet informeret om, at EETT den 29. januar 2001 vedtog en nummerplan, der blev offentliggjort i det græske statstidende nr. 127B af 8. februar 2001. EETT's afgørelse om forvaltning og tildeling af numre blev offentliggjort i det græske statstidende nr. 159B den 16. februar 2001. Kommissionen vil naturligvis følge anvendelsen af nummerplanen i praksis.

Hvad angår takster, har Grækenland meddelt Kommissionen, at Europa-Parlamentets og Rådets direktiv 98/10/EF af 26. februar 1998 om ONP-vilkår for taletelefonitjenesten og om udbud af forsyningspligtydelser på teleområdet under konkurrenceforhold er gennemført i national ret ved præsidentielt dekret 181/1999. Kravet i artikel 17, stk. 5, i dette direktiv om, at takstændringer først må gennemføres efter udløbet af en passende offentlig bekendtgørelsesfrist, der fastsættes af den nationale tilsynsmyndighed, er overholdt. Ifølge artikel 16, stk. 5, i det præsidentielle dekret skal taksterne træde i kraft efter en to måneders bekendtgørelsesperiode. Kommissionen har ikke modtaget oplysninger om ændringer i det præsidentielle dekret. Hvis direktivets krav ikke overholdes i praksis, vil Kommissionen selvfølgelig indlede overtrædelsesprocedurer.

2. Det er i første instans den nationale tilsynsmyndigheds ansvar at sikre, at OTE opfylder sine forpligtelser i henhold til de nationale foranstaltninger til gennemførelse af de direktiver, der udgør lovpakken for telesektoren, og, for så vidt angår ubundtet adgang til abonnentledninger, de umiddelbart gældende bestemmelser i forordningen. Som allerede nævnt vil Kommissionen indlede overtrædelsesprocedurer, hvis kravene ikke håndhæves i praksis.

Dertil kommer, at Kommissionen på grundlag af sine beføjelser på konkurrenceområdet, nøje overvåger situationen med hensyn til ubundtet adgang og indførelse af højhastighedstjenester, navnlig som led i en sektorundersøgelse, der blev indledt i juli 2000 i hele EU.

(1) KOM(2000) 814 endelig.